62020TJ0058_EXT
SENTENZA TAL-QORTI ĠENERALI (Is-Seba’ Awla Estiża)
13 ta’ Novembru 2024 (
*1
)
“Kompetizzjoni – Konċentrazzjonijiet – Swieq Ġermaniżi tas-servizzi televiżivi u tas-servizzi ta’ telekomunikazzjonijiet – Deċiżjoni li tiddikjara l-konċentrazzjoni kompatibbli mas-suq intern u mal-Ftehim ŻEE – Impenji – Evalwazzjoni tal-effetti orizzontali, vertikali u konglomerati tal-konċentrazzjoni fuq il-kompetizzjoni – Relazzjoni ta’ kompetizzjoni bejn il-partijiet fil-konċentrazzjoni – Bidla speċifika għall-konċentrazzjoni – Żball manifest ta’ evalwazzjoni”
Fil-Kawża T‑58/20,
NetCologne Gesellschaft für Telekommunikation mbH, stabbilita f’Köln (il-Ġermanja), irrappreżentata minn M. Geppert, P. Schmitz u J. Schulze zur Wiesche, avukati,
rikorrenti,
vs
Il‑Kummissjoni Ewropea, irrappreżentata minn G. Conte, A. Keidel, u C. Vollrath, bħala aġenti,
konvenuta,
sostnuta minn
Vodafone Group plc, stabbilita fi Newbury (Ir-Renju Unit), irrappreżentata minn V. Vollmann, solicitor, C. Jeffs, A. Chadd u D. Seeliger, avukati,
intervenjenti,
IL-QORTI ĠENERALI (Is-Seba’ Awla Estiża),
komposta minn M. van der Woude, President, R. da Silva Passos (Relatur), I. Reine, L. Truchot u M. Sampol Pucurull, Imħallfin,
Reġistratur: S. Jund, Amministratriċi,
wara li rat il-fażi bil-miktub tal-proċedura,
wara s-seduta tat‑22 ta’ Settembru 2023,
tagħti l-preżenti
Sentenza (
1
)
1
Permezz tar-rikors tagħha bbażat fuq l-Artikolu 263 TFUE, ir-rikorrenti, NetCologne Gesellschaft für Telekommunikation mbH, titlob l-annullament tad-Deċiżjoni tal-Kummissjoni C(2019) 5187 final tat‑18 ta’ Lulju 2019 li tiddikjara kompatibbli mas-suq intern u mal-Ftehim ŻEE l-konċentrazzjoni intiża għall-akkwist minn Vodafone Group plc ta’ ċerti assi ta’ Liberty Global plc (Każ COMP/M.8864 – Vodafone/Certain Liberty Global Assets (iktar ’il quddiem id-“deċiżjoni kkontestata”).
[omissis]
I. Il‑proċedura u t‑talbiet tal‑partijiet
[omissis]
47
Ir-rikorrenti titlob li l-Qorti Ġenerali jogħġobha:
–
tannulla d-deċiżjoni kkontestata;
–
tikkundanna lill-Kummissjoni għall-ispejjeż.
48
Il-Kummissjoni u Vodafone jitolbu li l-Qorti Ġenerali jogħġobha:
–
tiċħad ir-rikors;
–
tikkundanna lir-rikorrenti għall-ispejjeż.
II. Id‑dritt
[omissis]
B.
Fuq l‑ewwel motiv, ibbażat fuq żbalji manifesti ta’ evalwazzjoni, fuq il‑ksur tal‑obbligu ta’ motivazzjoni u tal‑obbligu ta’ diliġenza li jirriżultaw mir-rifjut li jiġi kkonstatat ostakolu sinjifikattiv għal kompetizzjoni effettiva (iktar ’il quddiem “OSKE”) fis-suq MDU
[omissis]
3. Fuq l‑ewwel parti, ibbażata fuq żbalji manifesti ta’ evalwazzjoni mwettqa mill‑Kummissjoni, sa fejn din tal‑aħħar ikkunsidrat li l‑partijiet fil‑konċentrazzjoni ma kinux kompetituri diretti
[omissis]
98
F’dan ir-rigward, għandu jiġi ppreċiżat li teżisti kompetizzjoni diretta bejn impriżi meta dawn jikkompetu għall-istess klijenti.
99
F’dan il-każ, ma huwiex ikkontestat li n-netwerks tal-kejbil tal-partijiet fil-konċentrazzjoni ma jikkoinċidux u li, fil-fatt, meta klijent MDU jkun jixtieq jikkonkludi kuntratt ma’ fornitur ta’ sinjali tat-televiżjoni, bħala prinċipju huwa jkollu biss il-possibbiltà li jagħżel bejn il-parti fil-konċentrazzjoni li fil-cable footprint tagħha tinsab il-proprjetà immobbli li għandha tiġi konnessa u wieħed mill-kompetituri tagħha, bħar-rikorrenti. Il-fatt li s-suq MDU kien, qabel il-konċentrazzjoni, ta’ portata nazzjonali jew li kien ġie limitat għall-cable footprints tal-partijiet fil-konċentrazzjoni ma jbiddel xejn minn dan, peress li, fiż-żewġ każijiet, din il-konstatazzjoni tapplika.
100
Minn dan jirriżulta li l-prodotti kkummerċjalizzati mill-partijiet fil-konċentrazzjoni ma kinux, fil-prattika, f’kompetizzjoni u, għaldaqstant, kien mingħajr ma wettqet żball manifest ta’ evalwazzjoni li l-Kummissjoni kkonkludiet li dawn il-partijiet ma kinux kompetituri diretti qabel il-konċentrazzjoni.
101
L-argumenti mressqa mir-rikorrenti ma jippermettux li jintwera l-kuntrarju.
102
Fl-ewwel lok, għandu jiġi rrilevat li, bħalma kkonfermat il-Kummissjoni quddiem il-Qorti Ġenerali, kienu jeżistu indizji serji li jindikaw li s-suq MDU kien, qabel il-konċentrazzjoni, limitat minn perspettiva ġeografika għall-cable footprint ta’ kull waħda mill-partijiet, iżda li, minħabba l-eżistenza ta’ fornituri u ta’ klijenti attivi fuq skala nazzjonali u minħabba l-fatt li l-eventwali differenzi fil-prezz fi ħdan il-pajjiż ma kinux marbuta ma’ dawn il-footprints, hija ma setgħetx teskludi kompletament il-possibbiltà ta’ suq MDU ta’ portata nazzjonali.
103
Għalhekk, iċ-ċirkustanza li l-Kummissjoni pprevediet li s-suq jista’ jkun ta’ dimensjoni nazzjonali ma jfissirx li hija kkunsidrat li, f’tali suq ipotetiku, il-partijiet fil-konċentrazzjoni kienu jikkompetu direttament. Huwa biss fit-tieni lok, fil-kuntest tal-eżami tagħha tal-effetti tal-konċentrazzjoni fuq is-suq MDU, li l-Kummissjoni evalwat jekk, f’suq nazzjonali eventwali, il-konċentrazzjoni kinitx ser twassal, fid-dawl tal-attività tal-partijiet, għal telf ta’ kompetizzjoni diretta bejniethom. Iċ-ċirkustanza li, fid-deċiżjoni kkontestata, il-Kummissjoni kkunsidrat li s-suq MDU seta’ diġà jkun ta’ dimensjoni nazzjonali qabel il-konċentrazzjoni ma jippermettix għaldaqstant li jiġi dedott minn dan li l-partijiet fil-konċentrazzjoni kienu neċessarjament kompetituri reali f’tali suq, bħalma ssostni r-rikorrenti. Fl-aħħar nett, ma huwiex eskluż li żewġ impriżi joperaw ma’ impriżi oħra fl-istess suq ġeografiku, mingħajr madankollu ma dawn iż-żewġ impriżi jattiraw lill-istess klijenti, b’mod partikolari minħabba l-limiti ġeografiċi tan-netwerks tal-kejbil tagħhom.
104
Fir-rigward tal-allegat nuqqas ta’ motivazzjoni allegat mir-rikorrenti, sa fejn il-Kummissjoni allegatament naqset milli teżamina l-effetti tal-konċentrazzjoni fis-suq MDU, iddelimitat fuq il-livell nazzjonali, għandu jiġi rrilevat li, fit-Taqsima VIII.2.4.2.3 tad-deċiżjoni kkontestata, jiġifieri fil-premessi 721 sa 785 tagħha, il-Kummissjoni eżaminat, b’mod iddettaljat, jekk il-konċentrazzjoni kellhiex l-effett li telimina restrizzjoni kompetittiva reali jew potenzjali bejn il-partijiet fil-konċentrazzjoni. Issa, il-konstatazzjonijiet li saru kienu japplikaw, kemm jekk is-suq MDU kien ta’ daqs nazzjonali kif ukoll jekk kien limitat għall-cable footprints rispettivi ta’ Vodafone u ta’ Unitymedia.
105
Fit-tieni lok, fir-rigward tal-ilmenti invokati mir-rikorrenti indipendentement mid-delimitazzjoni ġeografika tas-suq MDU, għandu jiġi ppreċiżat li, għalkemm ma teżisti ebda sovrapożizzjoni bejn in-netwerks tal-kejbil tal-partijiet fil-konċentrazzjoni, aspett li r-rikorrenti ma tikkontestax, huwa minnu li, fid-deċiżjoni kkontestata, il-Kummissjoni kkonstatat li madankollu kienu jeżistu ċerti sovrapożizzjonijiet bejn l-attivitajiet tagħhom, peress li dawn l-operaturi jixtru, f’dan il-każ, servizzi intermedjarji ta’ trażmissjoni ta’ sinjali tat-televiżjoni mingħand il-parti l-oħra jew operatur ieħor tan-network ta’ livell 3 sabiex ikunu jistgħu jilħqu l-klijenti MDU kkonċernati.
106
Issa, għandu jiġi rrilevat li, għalkemm hija tikkontesta n-natura negliġibbli tagħhom, ir-rikorrenti ma tikkontestax iċ-ċifri bħala tali żvelati mill-Kummissjoni matul il-proċedura quddiem il-Qorti Ġenerali dwar il-kuntratti konklużi mill-partijiet fil-konċentrazzjoni barra mill-cable footprint tagħhom u n-numru ta’ klijenti kkonċernati. F’dan ir-rigward, għandu jiġi kkonstatat li dawn iċ-ċifri juru li dawn il-kuntratti kienu jirrappreżentaw numru limitat ħafna ta’ klijenti MDU f’termini ta’ djar konnessi u ta’ sehem mis-suq, peress li inqas minn 1 %, tant negliġibbli li ma jistax jirrappreżenta kompetizzjoni residwa li għandha tiġi protetta. Tali kuntratti ’l barra mill-cable footprints tagħhom kienu, barra minn hekk, konklużi biss b’mod eċċezzjonali mill-partijiet fil-konċentrazzjoni, aspett li ma huwiex ikkontestat mir-rikorrenti.
107
Barra minn hekk, fid-dawl tan-natura negliġibbli tas-sehem mis-suq li jirriżulta mill-kuntratti konklużi barra mill-cable footprint tagħhom mill-partijiet fil-konċentrazzjoni, ma tantx kien probabbli li din il-konċentrazzjoni tagħti lok għal tisħiħ ta’ pożizzjoni dominanti, b’tali mod li l-argument tar-rikorrenti li l-Kummissjoni kellha tikkonstata l-eżistenza ta’ OSKE, fid-dawl tas-sehem kbir tas-suq tal-partijiet fil-konċentrazzjoni li kienet ser issaħħaħ iktar din il-konċentrazzjoni, ma jistax jintlaqa’.
108
Fi kwalunkwe każ, għandu jitfakkar li, konformement mal-Artikolu 2(2) u (3) tar-Regolament Nru 139/2004, huma biss il-konċentrazzjonijiet li sejrin ixekklu b’mod sinjifikattiv kompetizzjoni effettiva fis-suq intern jew f’parti sostanzjali tiegħu, b’mod partikolari minħabba l-fatt tal-ħolqien jew tat-tisħiħ ta’ pożizzjoni dominanti, li għandhom jiġu ddikjarati inkompatibbli mas-suq intern. Mill-formulazzjoni ta’ dawn id-dispożizzjonijiet jirriżulta li l-kriterju essenzjali sabiex tiġi eżaminata l-kompatibbiltà ta’ konċentrazzjoni mas-suq intern jinsab fil-ħolqien ta’ OSKE fih. L-użu tal-avverbju “b’mod partikolari” jindika li l-ħolqien jew it-tisħiħ ta’ pożizzjoni dominanti jikkostitwixxu wieħed mix-xenarji li fihom jista’ jiġi kkonstatat tali ostakolu. Konsegwentement, konċentrazzjoni li toħloq jew li ssaħħaħ pożizzjoni dominanti ma tagħtix lok awtomatikament għal OSKE u ma teżisti ebda awtomatiċità bejn il-kriterju tal-pożizzjoni dominanti u dak tal-OSKE, kuntrarjament għall-allegazzjonijiet tar-rikorrenti.
109
Sussegwentement, fir-rigward tal-allegazzjoni tar-rikorrenti li l-Kummissjoni naqset milli tieħu inkunsiderazzjoni diversi dokumenti li juru li Unitymedia kellha l-intenzjoni li tikkonnettja klijenti MDU li jinsabu fil-cable footprint ta’ Vodafone, għandu jiġi kkonstatat li tali affermazzjoni tirrigwarda l-eżistenza ta’ kompetizzjoni potenzjali, iktar milli allegata kompetizzjoni diretta eżistenti, u dan jagħmilha ineffettiva fil-kuntest tal-ewwel parti ta’ dan il-motiv.
110
Finalment, f’dak li jirrigwarda l-allegazzjoni tar-rikorrenti li l-Kummissjoni marġinalizzat b’mod żbaljat il-kompetizzjoni diretta li teżisti bejn il-partijiet fil-konċentrazzjoni, minħabba l-fatt li ma kinitx kompetizzjoni “attiva”, għandu jitqies li l-konstatazzjoni magħmula mill-Kummissjoni fil-premessa 768 tad-deċiżjoni kkontestata, li tgħid li l-partijiet ma kellhomx “kompetizzjoni attiva”, kellha bħala għan uniku li tispjega li kien biss bi tweġiba għal talbiet mhux mitluba minn klijenti MDU li l-partijiet kienu kkonkludew, f’okkażjonijiet rari ħafna, kuntratti li jirrigwardaw il-provvista tas-sinjal tat-televiżjoni fuq il-footprint tal-parti l-oħra. Sabiex iwieġbu għal tali talbiet, il-partijiet kellhom għalhekk jakkwistaw servizzi intermedjarji ta’ trażmissjoni ta’ sinjali tat-televiżjoni mingħand operatur ieħor. B’dan il-mod, il-Kummissjoni bl-ebda mod ma kkunsidrat li, fil-qasam tal-kontroll tal-konċentrazzjonijiet, l-eliminazzjoni ta’ kompetizzjoni “attiva” kienet neċessarja sabiex tiġi stabbilita l-eżistenza ta’ OSKE.
111
Mill-kunsiderazzjonijiet preċedenti kollha jirriżulta li r-rikorrenti ma turix li l-Kummissjoni, b’mod manifestament żbaljat jew bi ksur tal-obbligu tagħha ta’ motivazzjoni jew tal-obbligu ta’ diliġenza tagħha, ikkunsidrat fid-deċiżjoni kkontestata li l-partijiet fil-konċentrazzjoni ma kinux kompetituri diretti qabel din il-konċentrazzjoni. Għaldaqstant, l-ewwel parti ta’ dan il-motiv għandha tiġi miċħuda.
4. Fuq it‑tieni parti, ibbażata fuq żbalji manifesti ta’ evalwazzjoni mwettqa mill‑Kummissjoni, sa fejn din tal‑aħħar ikkunsidrat li l‑partijiet fil‑konċentrazzjoni ma kinux kompetituri potenzjali
[omissis]
134
Fir-rigward, fl-ewwel lok, tal-allegazzjoni tar-rikorrenti li huwa prevedibbli li t-tendenza tal-kumpanniji ta’ akkomodazzjoni li jixtiequ jiġu moqdija biss minn fornitur wieħed tiżdied, fid-dawl tal-konsolidazzjoni qawwija li s-settur tal-akkomodazzjoni ilu għaddej minnha fil-Ġermanja għal diversi snin, għandu jiġi kkonstatat li l-eżistenza ta’ rieda ma hijiex suffiċjenti sabiex jiġi evalwat jekk teżistix relazzjoni ta’ kompetizzjoni potenzjali bejn żewġ impriżi.
135
Fil-fatt, l-evalwazzjoni tal-eżistenza ta’ kompetizzjoni potenzjali hija intiża sabiex isir magħruf jekk, fid-dawl tal-istruttura tas-suq u tal-kuntest ekonomiku u ġuridiku li jirregola l-funzjonament tiegħu, jeżistux possibbiltajiet reali u konkreti li l-impriżi kkonċernati jikkompetu bejniethom, jew li kompetitur ġdid ikun jista’ jidħol fis-suq inkwistjoni u jikkompeti mal-impriżi stabbiliti (ara s-sentenza tal‑4 ta’ Lulju 2006, easyJet vs Il‑Kummissjoni, T‑177/04, EU:T:2006:187, punt 116 u l-ġurisprudenza ċċitata). Minn dan jirriżulta li tali evalwazzjoni, ibbażata fuq il-kundizzjonijiet ta’ dħul fis-suq ta’ offerent potenzjali ġdid, tiddependi prinċipalment minn eżami min-naħa tal-offerta, u mhux min-naħa tad-domanda, b’tali mod li dan l-ewwel ilment ma jistax jintlaqa’.
136
Fi kwalunkwe każ, ir-rikorrenti tindika hija stess li s-settur tal-akkomodazzjoni fil-Ġermanja ilu s-suġġett ta’ konsolidazzjoni qawwija għal diversi snin. Issa, din il-konsolidazzjoni li diġà ilha għaddejja għal diversi snin madankollu ma wasslitx għal żieda notevoli tas-sehem tas-suq tal-partijiet fil-konċentrazzjoni barra mill-footprints rispettivi tagħhom li jirriżultaw mill-konklużjoni ta’ kuntratti ma’ klijenti kbar MDU li jixtiequ jiġu moqdija minn operatur wieħed biss, peress li mit-tabella Nru 16 tad-deċiżjoni kkontestata jsegwi li kemm Vodafone kif ukoll Unitymedia kellhom sehem mis-suq ta’ [0-5 %] fil-footprint tal-parti l-oħra.
137
Fir-rigward, fit-tieni lok, tar-riżultati tal-investigazzjoni tas-suq li l-Kummissjoni ma ħaditx inkunsiderazzjoni, għandu jiġi enfasizzat li l-Kummissjoni għandha dritt teħodhom inkunsiderazzjoni, iżda li dawn ma jistgħux ikunu deċiżivi sabiex issir evalwazzjoni dwar l-eżistenza ta’ kompetizzjoni potenzjali.
138
Fil-fatt, għalkemm l-opinjoni tal-kompetituri tista’ tikkostitwixxi sors importanti ta’ informazzjoni fuq l-impatt prevedibbli ta’ konċentrazzjoni fuq is-suq, din ma tistax torbot lill-Kummissjoni fl-evalwazzjoni awtonoma tagħha tal-impatt tal-konċentrazzjoni fuq dan is-suq (ara, f’dan is-sens, is-sentenzi tal‑25 ta’ Marzu 1999, Gencor vs Il‑Kummissjoni, T‑102/96, EU:T:1999:65, punti 290 u 291, u tal‑5 ta’ Ottubru 2020, HeidelbergCement u Schwenk Zement vs Il‑Kummissjoni, T‑380/17, EU:T:2020:471, punt 673 (mhux ippubblikata)), b’tali mod li dan it-tieni lment ma jistax jintlaqa’.
139
Fi kwalunkwe każ, mill-premessi 727, 728, 752 u 753 tad-deċiżjoni kkontestata isegwi li l-Kummissjoni fil-fatt ħadet inkunsiderazzjoni l-opinjoni tal-operaturi kompetituri, għaliex minn dawn il-kunsiderazzjonijiet isegwi li hija għamlet eżami fil-fond tal-eżistenza ta’ kompetizzjoni potenzjali bejn il-partijiet fil-konċentrazzjoni minħabba b’mod partikolari l-osservazzjonijiet magħmula minnha. Barra minn hekk, il-Kummissjoni bl-ebda mod ma ċaħħdet lir-riżultati tal-investigazzjoni tas-suq mis-saħħa probatorja u vverifikat sewwa b’mod kritiku l-allegazzjonijiet tal-partijiet fil-konċentrazzjoni fid-dawl tagħhom, kuntrarjament għall-allegazzjonijiet tar-rikorrenti.
140
Fit-tielet lok, fir-rigward tal-fatt li Vodafone diġà kellha ċerti infrastrutturi fil-cable footprint ta’ Unitymedia, għandu jiġi kkonstatat li l-Kummissjoni ħadithom inkunsiderazzjoni fil-kuntest tal-analiżi tagħha tal-eżistenza ta’ kompetizzjoni potenzjali bejn il-partijiet fil-konċentrazzjoni. Fil-fatt, mill-premessa 740 tad-deċiżjoni kkontestata jsegwi li l-projezzjonijiet imwettqa minn Vodafone u vverifikati mill-Kummissjoni kienu fil-fatt jieħdu inkunsiderazzjoni l-infrastrutturi eżistenti ta’ dan l-operatur kif ukoll l-installazzjoni tal-5G, li madankollu ma kinux jippermettu li ssir duplikazzjoni tan-network bil-kejbil suffiċjentement profittabbli, b’tali mod li dan it-tielet ilment ma jistax jintlaqa’.
141
Fir-raba’ lok, fir-rigward tal-fatt li l-assenza ta’ duplikazzjoni preċedenti, minn Vodafone, tan-network tal-kejbil ta’ Unitymedia ma hijiex il-prova tal-assenza ta’ kompetizzjoni potenzjali bejniethom, kuntrarjament għall-allegazzjonijiet tar-rikorrenti, dan l-element huwa rilevanti ħafna sabiex tiġi evalwata l-probabbiltà tad-dħul ta’ Vodafone fil-cable footprint ta’ Unitymedia. Fil-fatt, il-fatt li dan l-operatur qatt ma wettaq tali duplikazzjoni fil-passat, flimkien mal-fatt li ma kellux l-intenzjoni li jagħmel dan, jikkorrobora l-konklużjoni tal-Kummissjoni li estensjoni ta’ Vodafone fil-cable footprint ta’ Unitymedia kienet tkun improbabbli fl-assenza tal-konċentrazzjoni, b’tali mod li dan ir-raba’ lment ma jistax jintlaqa’. Fi kwalunkwe każ, bħalma jsegwi mill-punti 115 u 116 iktar ’il fuq, għandu jiġi kkonstatat ukoll li, fid-deċiżjoni kkontestata, il-Kummissjoni ma bbażatx ruħha fuq dan l-element waħdu (ara l-premessi 731 sa 746 tad-deċiżjoni kkontestata).
142
Fir-rigward, fil-ħames lok, tal-allegazzjoni tar-rikorrenti li l-Kummissjoni bbażat ruħha, sabiex tistabbilixxi n-nuqqas ta’ profittabbiltà ta’ duplikazzjoni tan-network bil-cable, fuq elementi li japplikaw għal kull tip ta’ estensjoni tan-netwerk, fosthom estensjoni tal-footprint rispettiv tal-operatur ikkonċernat, għandu jiġi rrilevat li, fil-premessa 737 tad-deċiżjoni kkontestata, il-Kummissjoni kkonstatat li d-duplikazzjoni tan-network bil-cable ma kinitx globalment attraenti għal Vodafone, “b’mod partikolari meta mqabbla maż-żieda ta’ djar ġodda fil-footprint rispettiv tagħha li kienet timplika inqas investimenti fl-infrastrutturi u li kienet toffri opportunitajiet ta’ dħul ogħla minħabba l-assenza ta’ operatur diġà eżistenti”. Minn dan isegwi li l-Kummissjoni kkonstatat li duplikazzjoni tan-network bil-kejbil barra mill-footprint tiegħu kienet inqas profittabbli minn estensjoni tan-network bil-kejbil fit-territorju rispettiv tagħha, aspett li r-rikorrenti ma tikkontestax bħala tali.
143
Barra minn hekk, għandu jiġi kkonstatat li, f’silta fil-premessa 736 tad-deċiżjoni kkontestata żvelata mill-Kummissjoni skont id-digriet tat‑30 ta’ Marzu 2023, il-Kummissjoni indikat li hija kienet ikkonstatat li, fl-aħħar ħames snin, Vodafone kienet estendiet in-network tagħha fi ħdan il-cable footprint tagħha jew viċin tiegħu b’mod negliġibbli biss. Din il-konstatazzjoni, mhux ikkontestata mir-rikorrenti fl-osservazzjonijiet tagħha tat‑2 ta’ Ġunju 2023, tikkorrobora l-konklużjoni tal-Kummissjoni li estensjoni ta’ Vodafone fil-cable footprint ta’ Unitymedia kienet tkun improbabbli fl-assenza ta’ konċentrazzjoni. Fil-fatt, għalkemm Vodafone estendiet b’mod negliġibbli biss in-network bil-kejbil tagħha fi ħdan il-footprint rispettiv tagħha qabel il-konċentrazzjoni, kien effettivament improbabbli li hija twettaq duplikazzjoni fil-cable footprint ta’ Unitymedia peress li tali operazzjoni kienet inqas profittabbli. Għaldaqstant, il-ħames ilment tar-rikorrenti għandu jiġi miċħud.
144
Fir-rigward, fis-sitt lok, tal-kriterji ta’ investiment ta’ Vodafone u tal-allegazzjoni tar-rikorrenti li l-Kummissjoni bbażat ruħha fuqhom b’mod predominanti b’mod żbaljat, mingħajr ma vverifikathom b’mod suffiċjenti, għandu jiġi rrilevat li, sabiex jiġi vverifikat jekk impriża tikkostitwixxix kompetitur potenzjali f’suq, il-Kummissjoni għandha tivverifika jekk, fl-assenza tal-konċentrazzjoni inkwistjoni, kinux jeżistu possibbiltajiet reali u konkreti li din tidħol fl-imsemmi suq u tikkompeti mal-impriżi li kienu stabbiliti fih. Tali prova ma għandhiex tkun ibbażata fuq sempliċi ipoteżi, iżda għandha tiġi ssostanzjata permezz ta’ punti ta’ fatt jew analiżi tal-istrutturi tas-suq rilevanti. Għalhekk, impriża ma tistax tiġi kklassifikata bħala kompetitur potenzjali jekk id-dħul tagħha fis-suq ma jikkorrispondix għal strateġija ekonomika vijabbli (ara, b’analoġija, is-sentenza tad‑29 ta’ Ġunju 2012, E.ON Ruhrgas u E.ON vs Il‑Kummissjoni, T‑360/09, EU:T:2012:332, punt 86 u l-ġurisprudenza ċċitata).
145
Barra minn hekk, il-vijabbiltà ekonomika ta’ strateġija ta’ dħul fis-suq ma tistax tiġi assimilata mas-sempliċi profittabbiltà ta’ tali strateġija. Kieku dan kien il-każ, sempliċi kapaċità teoretika ta’ dħul f’suq tkun tista’ titqies bħala suffiċjenti sabiex tiġi kkonstatata l-eżistenza ta’ kompetizzjoni potenzjali. Għaldaqstant, il-Kummissjoni tista’ tieħu inkunsiderazzjoni l-interess kummerċjali jew ekonomiku ta’ dħul f’suq tal-impriża li l-kwalità tagħha ta’ kompetitur potenzjali hija analizzata (ara, f’dan is-sens, is-sentenzi tal‑21 ta’ Settembru 2005, EDP vs Il‑Kummissjoni, T‑87/05, EU:T:2005:333, punti 177, 185, 187, 188, 191 u 195, u tal‑4 ta’ Lulju 2006, easyJet vs Il‑Kummissjoni, T‑177/04, EU:T:2006:187, punt 123) u, għaldaqstant, tibbaża ruħha fuq il-kriterji ta’ investiment tagħha. Għalhekk, il-Kummissjoni ma tistax tikklassifika impriża bħala kompetitur potenzjali abbażi ta’ kunsiderazzjonijiet ġenerali u astratti mingħajr ma tieħu inkunsiderazzjoni l-interessi kummerċjali ta’ din l-impriża, l-istrateġija tagħha ta’ żvilupp fuq żmien qasir u medju kif ukoll il-kriterji ta’ profittabbiltà li hija stabbilixxiet għal dan l-għan.
146
F’dan ir-rigward, għandu jiġi osservat li l-Kummissjoni għandha tibbaża ruħha fuq numru ta’ elementi sabiex tevalwa jekk teżistix kompetizzjoni potenzjali. F’dan l-eżerċizzju, hija ma tistax tinjora l-istrateġiji ta’ investiment tal-impriżi kkonċernati. Dan japplika b’mod partikolari għal gruppi internazzjonali kbar bħal Vodafone, li għandhom ikunu jistgħu jaħdmu fi proġetti ta’ investiment relatati ma’ diversi swieq nazzjonali billi jibbażaw ruħhom għal dan l-għan fuq l-aħjar rati ta’ rendiment. Barra minn hekk, għandu jiġi kkonstatat li l-elementi pprovduti mir-rikorrenti ma humiex biżżejjed sabiex jiġi konkluż li l-Kummissjoni kellha indizji tal-ineżattezza taċ-ċifri ppreżentati mill-parti li nnotifikat il-konċentrazzjoni.
147
Barra minn hekk, għandu jiġi enfasizzat li diversi miżuri intiżi sabiex jiskoraġġixxu u jikkastigaw it-trażmissjoni ta’ informazzjoni ineżatta jew qarrieqa huma previsti mil-leġiżlazzjoni applikabbli għall-kontroll tal-konċentrazzjonijiet. Fil-fatt, il-partijiet li jinnotifikaw konċentrazzjoni huma suġġetti, skont l-Artikolu 4(1) u l-Artikolu 6(2) tar-Regolament tal-Kummissjoni (KEE) Nru 802/2004 tas-7 ta’ April 2004 li jimplementa r-Regolament Nru 139/2004 (ĠU Edizzjoni Speċjali bil-Malti, Kapitolu 8, Vol. 3, p. 88), għall-obbligu espress li jipprovdu lill-Kummissjoni b’mod reali u komplet il-fatti u ċ-ċirkustanzi rilevanti għad-deċiżjoni ta’ kompatibbiltà, liema obbligu huwa stabbilit fl-Artikolu 14 tar-Regolament Nru 139/2004. Barra minn hekk, il-Kummissjoni tista’ wkoll tirrevoka, abbażi tal-Artikolu 6(3)(a) u tal-Artikolu 8(6)(a) tar-Regolament Nru 139/2004, id-deċiżjoni ta’ kompatibbiltà jekk din tkun ibbażata fuq indikazzjonijiet ineżatti li waħda mill-impriżi kkonċernati tkun responsabbli għalihom jew jekk din tkun inkisbet b’qerq (sentenza tas‑7 ta’ Mejju 2009, NVV et vs Il‑Kummissjoni, T‑151/05, EU:T:2009:144, punt 185).
148
Fl-aħħar nett, għandu jiġi kkonstatat, minn naħa, li mill-premessa 742 u min-nota ta’ qiegħ il-paġna Nru 553 tad-deċiżjoni kkontestata jsegwi b’mod partikolari li l-Kummissjoni vverifikat il-projezzjonijiet magħmula mill-partijiet fil-konċentrazzjoni, li fil-kuntest tagħhom dawn tal-aħħar eżaminaw il-profittabbiltà, fid-dawl tal-kriterji ta’ investiment tagħhom, ta’ diversi proġetti ta’ installazzjoni ta’ infrastruttura, u kkunsidrat li r-riżultati tagħhom kienu suffiċjentement robusti u, min-naħa l-oħra, li l-Kummissjoni ma bbażatx ruħha biss fuq il-kriterji ta’ investiment tal-partijiet fil-konċentrazzjoni sabiex tikkonkludi li ma kienx hemm kompetizzjoni potenzjali bejniethom, iżda li hija ħadet inkunsiderazzjoni b’mod partikolari tal-fatt li, fil-prattika, la Vodafone u lanqas Unitymedia ma kienu rduppjaw in-network bil-kejbil tal-parti l-oħra u li dawn il-partijiet kienu estendew b’mod negliġibbli biss in-network tagħhom fi ħdan il-cable footprint rispettiv tagħhom, minkejja li tali estensjoni interna kienet iktar profittabbli.
149
Fir-rigward tal-allegazzjoni li l-Kummissjoni stess ikkonstatat li Deutsche Telekom kienet lesta li testendi n-network tagħha, bil-konsegwenza, skont ir-rikorrenti, li Vodafone kellha tkun kapaċi tagħmel dan, għandu jiġi kkonstatat li, fid-deċiżjoni kkontestata, il-Kummissjoni spjegat ir-raġunijiet li għalihom dawn l-istrateġiji ma kinux applikabbli għall-partijiet fil-konċentrazzjoni.
150
F’dak li jirrigwarda b’mod iktar partikolari l-każ ta’ Deutsche Telekom, bħalma jsegwi mill-premessa 744(c) tad-deċiżjoni kkontestata u mit-tweġiba ta’ dan l-operatur li huwa stess huwa ċċitat fiha, is-sitwazzjoni tagħha hija differenti ħafna minn dik tal-partijiet fil-konċentrazzjoni, b’mod partikolari minħabba li Deutsche Telekom diġà għandha network ta’ fibra ottika wiesgħa ħafna, u li hija tuża dan in-network sabiex tipprovdi servizzi ta’ aċċess għall-internet b’veloċità għolja permezz tat-teknoloġija ta’ linja diġitali tal-abbonat (Digital Subscriber Line, DSL). Għaldaqstant, sabiex testendi l-offerta tagħha lil klijenti MDU f’żoni ġodda, Deutsche Telekom tista’ tibbaża ruħha fuq il-linji ta’ fibra ottika tagħha stess jew fuq il-linji eżistenti tagħha u ġeneralment ikollha bżonn tibni biss partijiet qosra tan-network tal-livell 3.
151
Għaldaqstant, is-sitt ilment tar-rikorrenti għandu jiġi miċħud.
152
Fir-rigward, fis-seba’ lok, tal-kooperazzjoni bejn Vodafone u Deutsche Glasfaser, ir-rikorrenti tindika hija stess, fir-rikors, li n-network li hija installata f’dan il-kuntest tippermetti li tiġi pprovduta l-fibra ottika lil impriżi u għalhekk ma tirrigwardax is-suq MDU.
153
Il-pjan ta’ investiment “Gigabit” prodott mir-rikorrenti sempliċement jikkonferma dan, peress li minnu jsegwi li dan il-proġett huwa intiż, minn naħa, sabiex jiġi installat network ta’ fibra ottika sabiex jiġi pprovdut internet b’veloċità għolja ħafna lill-impriżi (100000 impriża f’madwar 2000 żona ta’ attivitajiet ekonomiċi, għal ammont ta’ bejn EUR 1.4 biljun u EUR 1.6 biljun), u lil djar rurali b’kooperazzjoni mal-muniċipalitajiet u bis-saħħa ta’ sussidji mingħandhom (miljun dar rurali mhux moqdija biżżejjed bl-internet, għal ammont ta’ bejn EUR 0.2 biljun u EUR 0.4 biljun) u, min-naħa l-oħra, li tiġi aġġornata l-infrastruttura bil-kejbil ta’ Vodafone skont l-istandard DOCSIS 3.1 sabiex jiġi pprovdut internet iktar veloċi lit-“12.6 miljun dar ikkonċernata kollha” (għal ammont ta’ EUR 0.2 biljun).
154
Għaldaqstant, għandu jiġi kkonstatat li dan il-proġett jikkonċerna s-suq tal-provvista ta’ servizzi ta’ aċċess fiss għall-internet u li għalhekk ma huwiex rilevanti fil-kuntest tal-eżami tal-eżistenza ta’ kompetizzjoni potenzjali bejn il-partijiet fil-konċentrazzjoni fis-suq MDU.
155
Fi kwalunkwe każ, għandu jiġi kkonstatat ukoll li dan il-proġett huwa intiż prinċipalment sabiex jikkonnettja (ma’ internet b’veloċità għolja ħafna) impriżi u djar rurali f’żoni li ma humiex moqdija biżżejjed, u għalhekk mhux klijenti MDU, u, b’mod aċċessorju, sabiex jaġġorna n-network bil-kejbil eżistenti ta’ Vodafone bl-għan li tittejjeb il-konnessjoni mal-internet ta’ klijenti attwali ta’ dan l-operatur.
156
Għandu jingħad ukoll li mill-pjan ta’ investiment “Gigabit” prodott mir-rikorrenti jsegwi li dan il-proġett jissodisfa l-kriterji ta’ investiment ta’ Vodafone kif imsemmija fid-deċiżjoni kkontestata, li jikkonferma li, minn naħa, dan l-operatur jiżgura li dawn il-kriterji jiġu osservati meta jkollu l-intenzjoni li jibda proġett ta’ infrastruttura u li, min-naħa l-oħra, il-Kummissjoni setgħet validament tibbaża ruħha fuq dawn il-kriterji meta hija eżaminat il-probabbiltà li Vodafone topera duplikazzjoni ta’ network bil-kejbil fil-footprint ta’ Unitymedia sabiex tikkonnettja klijenti MDU.
157
Finalment, il-fatt li, fis‑6 ta’ Diċembru 2019, Vodafone ħabbret li hija kienet qiegħda testendi l-kollaborazzjoni tagħha ma’ Deutsche Glasfaser sabiex tniehdi l-fibra lil individwi, b’mod partikolari fil-cable footprint ta’ Unitymedia, ma huwiex rilevanti fil-kuntest ta’ eżami tal-legalità tad-deċiżjoni kkontestata, peress li dan il-fatt seħħ wara l-adozzjoni tagħha. Fil-fatt, fil-kuntest ta’ rikors għal annullament, il-legalità tal-att ikkontestat għandha tiġi evalwata skont il-punti ta’ fatt u ta’ liġi eżistenti fid-data meta ġie adottat l-att (ara s-sentenza tal‑10 ta’ Settembru 2019, HTTS vs Il‑Kunsill, C‑123/18 P, EU:C:2019:694, punt 37 u l-ġurisprudenza ċċitata; sentenza tas‑17 ta’ Settembru 2007, Microsoft vs Il‑Kummissjoni, T‑201/04, EU:T:2007:289, punt 260) u skont il-punti ta’ informazzjoni li l-istituzzjoni awtriċi tal-att seta’ jkollha għad-dispożizzjoni tagħha fil-mument meta hija adottatu (sentenzi tad‑9 ta’ Settembru 2009, Brink’ s Security Luxembourg vs Il‑Kummissjoni, T‑437/05, EU:T:2009:318, punt 96, u tat‑12 ta’ April 2013, Du Pont de Nemours (France) et vs Il‑Kummissjoni, T‑31/07, mhux ippubblikata, EU:T:2013:167, punt 157). Rikorrent ma jistax għalhekk jinvoka, quddiem il-qorti tal-Unjoni, punti ta’ fatt sussegwenti għall-att li l-legalità tiegħu hija kkontestata jew li l-awtur tal-att ma setax ikun jaf bihom waqt l-adozzjoni tiegħu. Fi kwalunkwe każ, ir-rikorrenti ma turix li din il-kollaborazzjoni hija intiża għal konnessjoni ta’ klijenti MDU.
158
Għaldaqstant, is-seba’ ilment tar-rikorrenti għandu jiġi miċħud.
159
Fir-rigward, fit-tmien lok, tal-allegazzjoni li huwa possibbli li jiġu moqdija klijenti MDU mingħajr il-ħtieġa li jiġi installat network bil-kejbil tal-livell 3, għandu jiġi rrilevat li l-Kummissjoni ma llimitatx ruħha li teżamina l-probabbiltà ta’ kompetizzjoni potenzjali permezz ta’ duplikazzjoni tan-network bil-kejbil tal-parti l-oħra fil-konċentrazzjoni, bħalma jsegwi mill-premessa 745 tad-deċiżjoni kkontestata għal dak li jirrigwarda Vodafone u mill-premessa 763 tal-imsemmija deċiżjoni fir-rigward ta’ Unitymedia. F’dan il-kuntest, il-Kummissjoni kkunsidrat li lanqas ma kien probabbli li parti tidħol fil-cable footprint tal-parti l-oħra abbażi ta’ mezzi mhux ibbażati fuq l-infrastruttura, bħal, b’mod partikolari, il-linji mikrija, l-infrastruttura tas-satellita jew in-netwerks ta’ livell 4.
160
F’dan ir-rigward, għandu jiġi rrilevat ukoll li, fil-premessa 820 tad-deċiżjoni kkontestata, il-Kummissjoni kkonstatat li l-operaturi tal-livell 4 kienu jiddependu kompletament mill-volontà tal-partijiet li joffru servizzi ta’ trażmissjoni intermedjarja ta’ sinjali tat-televiżjoni f’kundizzjonijiet kompetittivi, aspett li ma huwiex ikkontestat mir-rikorrenti. Sussegwentement, fil-premessa 1479 tad-deċiżjoni kkontestata, il-Kummissjoni rrilevat li l-operaturi tal-livell 4 kienu spjegaw huma stess li kienu attivi f’settur ta’ niċċa tas-suq, filwaqt li l-assoċjazzjonijiet ta’ akkomodazzjoni kienu affermaw li dawn l-operaturi ta’ spiss ma kinux jissodisfaw ir-rekwiżiti meħtieġa fil-qasam tal-livell ta’ servizz u ma kinux f’pożizzjoni li jieħdu ħsieb l-aġġornament tan-network tal-livell 3, aspett li lanqas ma huwa kkontestat mir-rikorrenti.
161
Barra minn hekk, kuntrarjament għall-allegazzjonijiet tar-rikorrenti, il-fatt li l-partijiet fil-konċentrazzjoni irrikorrew għal din il-possibbiltà teknika b’mod negliġibbli biss sempliċement jikkonferma li hija ma hijiex interessanti minn perspettiva kompetittiva u jikkorrobora l-konstatazzjoni tal-Kummissjoni li ma tantx kien probabbli li l-partijiet fil-konċentrazzjoni jestendu l-attivitajiet tagħhom fil-cable footprint tal-parti l-oħra billi jibbażaw ruħhom fuq mezzi mhux ibbażati fuq l-infrastruttura.
162
Għaldaqstant, it-tmien ilment tar-rikorrenti għandu jiġi miċħud.
163
Fir-rigward, fid-disa’ lok, tar-riferimenti magħmula mir-rikorrenti, minn naħa, għall-prassi deċiżjonali preċedenti tal-Kummissjoni u, min-naħa l-oħra, għal deċiżjoni tal-Uffiċċju Federali tal-Akkordji u għal sentenza tal-Oberlandesgericht Düsseldorf (il-Qorti Reġjonali Superjuri ta’ Düsseldorf), għandu jiġi rrilevat li l-Kummissjoni ma hijiex marbuta bihom.
164
Fil-fatt, minn naħa, għandu jiġi rrilevat li, meta l-Kummissjoni tiddeċiedi fuq il-kompatibbiltà ta’ konċentrazzjoni mas-suq intern abbażi ta’ notifika u ta’ fajl rispettivi għal din il-konċentrazzjoni, rikorrent ma jkollux id-dritt li jikkontesta l-konstatazzjonijiet tagħha għar-raġuni li dawn ikunu differenti minn dawk li saru preċedentement f’kawża oħra, abbażi ta’ notifika u ta’ fajl differenti, anki jekk is-swieq inkwistjoni fiż-żewġ każijiet ikunu simili, jew saħansitra identiċi (sentenzi tal‑14 ta’ Diċembru 2005, General Electric vs Il‑Kummissjoni, T‑210/01, EU:T:2005:456, punt 118, u tat‑13 ta’ Mejju 2015, Niki Luftfahrt vs Il‑Kummissjoni, T‑162/10, EU:T:2015:283, punt 142).
165
Min-naħa l-oħra, għandu jiġi rrilevat ukoll li, fid-dawl tat-tqassim preċiż tal-kompetenzi li fuqu huwa bbażat ir-Regolament Nru 139/2004, id-deċiżjonijiet tal-awtoritajiet nazzjonali ma jistgħux jorbtu lill-Kummissjoni fil-kuntest tal-proċeduri ta’ kontroll tal-konċentrazzjonijiet (ara, f’dan is-sens, is-sentenzi tat‑18 ta’ Diċembru 2007, Cementbouw Handel & Industrie vs Il‑Kummissjoni, C‑202/06 P, EU:C:2007:814, punt 56, u tas‑7 ta’ Mejju 2009, NVV et vs Il‑Kummissjoni, T‑151/05, EU:T:2009:144, punt 139).
166
Għaldaqstant, id-disa’ ilment tar-rikorrenti għandu jiġi miċħud.
167
Mill-kunsiderazzjonijiet preċedenti jirriżulta li r-rikorrenti ma rnexxilhiex turi li l-Kummissjoni wettqet żbalji manifesti ta’ evalwazzjoni meta qieset, fid-deċiżjoni kkontestata, li l-partijiet fil-konċentrazzjoni ma kinux kompetituri potenzjali fis-suq MDU u li għaldaqstant huma ma kinux jeżerċitaw pressjonijiet kompetittivi fuq xulxin.
5. Fuq it‑tielet parti, ibbażata fuq żbalji manifesti fl‑evalwazzjoni tar‑riperkussjonijiet tal‑konċentrazzjoni fuq ir‑restrizzjonijiet kompetittivi eżerċitati mill‑kompetituri
[omissis]
b) Fuq l‑analiżi allegatament insuffiċjenti u ineżatta tar‑restrizzjonijiet kompetittivi prevedibbli eżerċitati minn terzi wara l‑konċentrazzjoni
[omissis]
190
F’dan ir-rigward, huwa minnu li s-sitwazzjoni li fiha l-pressjoni kompetittiva eżerċitata mill-kompetituri titnaqqas ħafna minħabba konċentrazzjoni tista’ tagħti lok għal OSKE.
191
Barra minn hekk, għandu jiġi rrilevat li, sabiex tevalwa l-kompatibbiltà ta’ konċentrazzjoni mas-suq intern, il-Kummissjoni għandha tieħu inkunsiderazzjoni għadd ta’ punti, bħall-istruttura tas-swieq inkwistjoni, il-kompetizzjoni reali jew potenzjali minn impriżi, il-pożizzjoni tal-impriżi kkonċernati kif ukoll is-saħħa ekonomika u finanzjarja tagħhom, il-possibbiltajiet ta’ għażla tal-fornituri u tal-utenti, l-eżistenza ta’ ostakoli għad-dħul kif ukoll it-tendenzi fil-provvista u fid-domanda (sentenza tal‑15 ta’ Frar 2005, Il‑Kummissjoni vs Tetra Laval, C‑12/03 P, EU:C:2005:87, punt 125). Il-konstatazzjoni ta’ żieda tas-saħħa finanzjarja tal-entità li tirriżulta mill-konċentrazzjoni ma tippermettix, għaldaqstant, waħedha, li jiġi konkluż li hemm OSKE.
192
Barra minn hekk, mill-Artikolu 2(1)(a) tar-Regolament Nru 139/2004 isegwi ċertament li, sabiex tevalwa l-kompatibbiltà jew le ta’ konċentrazzjoni mas-suq intern, il-Kummissjoni għandha tieħu inkunsiderazzjoni n-neċessità li tippreżerva u li tiżviluppa kompetizzjoni effettiva fis-suq intern fid-dawl, b’mod partikolari, tal-istruttura tas-swieq kollha inkwistjoni u tal-kompetizzjoni reali jew potenzjali ta’ impriżi li jinsabu ġewwa jew barra l-Unjoni. Din hija eżiġenza li tikkostitwixxi element importanti fl-evalwazzjoni li għandha twettaq il-Kummissjoni (sentenza tas‑6 ta’ Novembru 2012, Éditions Odile Jacob vs Il‑Kummissjoni, C‑551/10 P, EU:C:2012:681, punt 68).
193
Madankollu, dan ir-rekwiżit ma jistax ibiddel ir-regola ddefinita fil-paragrafu (2) ta’ dan l-artikolu, skont liema l-konċentrazzjonijiet li ma jfixklux b’mod sinjifikattiv kompetizzjoni effettiva fis-suq intern jew f’parti sostanzjali minnu, b’mod partikolari minħabba l-ħolqien jew it-tisħiħ ta’ pożizzjoni dominanti, għandhom jiġu ddikjarati kompatibbli mas-suq intern (sentenza tas‑6 ta’ Novembru 2012, Éditions Odile Jacob vs Il‑Kummissjoni, C‑551/10 P, EU:C:2012:681, punt 68).
194
Għandu jiġi enfasizzat ukoll li l-Kummissjoni tista’ tiddikjara konċentrazzjoni inkompatibbli mas-suq intern biss hija tikkonstata OSKE li huwa l-konsegwenza diretta u immedjata tal-konċentrazzjoni. Tali ostakolu, li jirriżulta mid-deċiżjonijiet futuri tal-entità li tirriżulta mill-konċentrazzjoni, jista’ jitqies biss bħala konsegwenza diretta u immedjata tal-konċentrazzjoni jekk dan l-aġir futur isir possibbli u ekonomikament razzjonali permezz tal-bidla fil-karatteristiċi u fl-istruttura tas-suq ikkawżata mill-konċentrazzjoni (sentenza tal‑11 ta’ Diċembru 2013, Cisco Systems u Messagenet vs Il‑Kummissjoni, T‑79/12, EU:T:2013:635, punt 118).
195
Finalment, għandu jiġi rrilevat li l-evalwazzjoni tal-bilanċ tal-poter bejn id-diversi impriżi f’kompetizzjoni f’suq hija bħala prinċipju evalwazzjoni ekonomika kumplessa li għaliha l-Kummissjoni għandha marġni ta’ evalwazzjoni (ara s-sentenza tal‑14 ta’ Diċembru 2005, General Electric vs Il‑Kummissjoni, T‑210/01, EU:T:2005:456, punt 253 u l-ġurisprudenza ċċitata).
196
Fir-rigward, fl-ewwel lok, tal-ilment tar-rikorrenti bbażat fuq in-natura allegatament insuffiċjenti tal-kontroll mill-Kummissjoni tal-konsegwenzi potenzjalment negattivi fuq l-iżvilupp tal-kompetituri fis-suq MDU tal-allegata żieda tas-saħħa finanzjarja tal-entità li tirriżulta mill-konċentrazzjoni, l-evalwazzjonijiet magħmula mill-Kummissjoni dwar l-effetti probabbli tal-konċentrazzjoni fuq ir-restrizzjonijiet kompetittivi eżerċitati mill-kompetituri ma humiex ibbażati fuq verifiki superfiċjali u sempliċi preżunzjonijiet, kif issostni r-rikorrenti.
197
Fil-fatt, bħalma jsegwi mill-punti 179 sa 182 iktar ’il fuq, l-ispjegazzjonijiet ipprovduti mill-Kummissjoni fil-premessi 821 sa 831 tad-deċiżjoni kkontestata, li janalizzaw b’mod iddettaljat l-effetti probabbli tal-konċentrazzjoni fuq ir-restrizzjonijiet kompetittivi eżerċitati mill-kompetituri fis-suq MDU wara l-konċentrazzjoni, jirriflettu n-natura prospettiva tal-evalwazzjonijiet tagħha, il-livell ta’ prova meħtieġ minnha kif ukoll il-provi li hija kellha, u dan fil-kuntest ta’ analiżi li għaliha l-Kummissjoni kellha marġni ta’ evalwazzjoni, b’tali mod li dan l-ewwel ilment, ibbażat fuq insuffiċjenza ta’ eżami, ma jistax jintlaqa’.
198
Fi kwalunkwe każ, għandu jitfakkar li, anki jekk il-Kummissjoni kienet, fi tmiem din l-analiżi, ikkonstatat żieda tas-saħħa finanzjarja tal-entità li tirriżulta mill-konċentrazzjoni, speċifika għaliha, tali konstatazzjoni ma kinitx tkun suffiċjenti, waħedha, sabiex jiġi konkluż li kien hemm OSKE, bħalma jsegwi mill-ġurisprudenza ċċitata fil-punt 191 iktar ’il fuq.
199
Konsegwentement, dan l-ewwel ilment tar-rikorrenti għandu jiġi miċħud.
[omissis]
215
It-tielet parti tal-ewwel motiv kif ukoll l-ewwel motiv kollu kemm hu għandhom għalhekk jiġu miċħuda.
[omissis]
E.
Fuq ir‑raba’ motiv, ibbażat fuq żbalji manifesti ta’ evalwazzjoni u fuq ksur tal‑Artikoli 2 u 8 tar‑Regolament Nru 139/2004, tal‑obbligu ta’ motivazzjoni u tal‑obbligu ta’ diliġenza fl‑evalwazzjoni tal‑impenn WCBA
[omissis]
3. Fuq it‑tieni parti, ibbażata fuq żbalji manifesti ta’ evalwazzjoni kif ukoll fuq motivazzjoni u investigazzjoni difettużi sa fejn l‑impenn WCBA joħloq problemi ġodda ta’ kompetizzjoni
[omissis]
a) Fuq l‑insuffiċjenza tal‑eżami u tal‑motivazzjoni tal‑effetti fuq il‑kompetituri attivi fis‑suq tal-‑aċċess fiss għall‑internet tal‑konċentrazzjoni flimkien mal-impenn WCBA
[omissis]
340
F’dan ir-rigward, fl-ewwel lok, għandu jiġi kkonstatat, fir-rigward tal-allegata assenza ta’ verifika li l-impenn WCBA jelimina kompletament il-problemi ta’ kompetizzjoni kkonstatati, li, fil-premessa 1895 tad-deċiżjoni kkontestata, fil-parti tagħha ddedikata għall-eżami tal-impenji inizjali ppreżentati minn Vodafone, huwa minnu li l-Kummissjoni spjegat li, konformement mal-prinċipji tar-Regolament Nru 139/2004 dwar l-aċċettabbiltà tal-impenji, hija kienet evalwat jekk l-impenji inizjali kinux xierqa u suffiċjenti sabiex jiġu eliminati l-problemi ta’ kompetizzjoni u jekk setgħux jiġu implimentati b’mod effikaċi f’terminu qasir. Għalhekk, il-Kummissjoni ma indikatx espressament li l-impenji kellhom isolvu kompletament il-problemi ta’ kompetizzjoni identifikati.
341
Madankollu, il-Kummissjoni kienet preċedentement fakkret, fil-premessa 1894 tad-deċiżjoni kkontestata, li, sabiex ikunu aċċettabbli, l-impenji proposti kellhom ikunu jistgħu jagħmlu konċentrazzjoni kompatibbli mas-suq intern, inkwantu dawn kienu jipprekludu li jkun hemm OSKE fis-swieq inkwistjoni kollha li fihom kienu ġew identifikati problemi ta’ kompetizzjoni, filwaqt li żiedet li, f’dan il-każ, l-impenji kellhom jeliminaw il-problemi ta’ kompetizzjoni identifikati, b’mod partikolari fis-swieq tal-aċċess fiss għall-internet u tal-offerti offruti bħala pakkett 2P. Minn dan jirriżulta li, fil-kuntest tal-eżami tagħha tal-impenn WCBA, il-Kummissjoni fil-fatt ivverifikat li dan kien ser jelimina totalment il-problemi ta’ kompetizzjoni kkonstatati, anki jekk ma wettqitx din il-verifika f’taqsima speċifika, b’mod formalment separat mill-eżami tal-kwistjoni dwar jekk dan l-impenn kienx xieraq u suffiċjenti sabiex jiġu eliminati l-imsemmija problemi u jekk setax jiġi implimentat b’mod effikaċi f’terminu qasir.
342
Barra minn hekk, għandu jiġi kkonstatat li, fil-premessa 1953 tad-deċiżjoni kkontestata, li fiha l-Kummissjoni tesponi l-konklużjoni finali tagħha fir-rigward tal-impenn WCBA, hija tindika li l-portata u l-effikaċja ta’ dan ir-rimedju huma suffiċjenti “sabiex jiġu eliminati l-problemi ta’ kompetizzjoni” fis-swieq tal-aċċess fiss għall-internet u tal-offerti offruti bħala pakkett 2P, li jikkonferma li l-Kummissjoni fil-fatt wettqet din il-verifika.
343
Sussegwentement, fir-rigward tal-allegat assenza ta’ motivazzjoni mwettqa mill-Kummissjoni, sa fejn din tal-aħħar naqset milli tiżgura li l-impenn WCBA ma jipprovokax OSKE huwa stess, għandu jiġi rrilevat li mill-premessi 1995 sa 2005 tad-deċiżjoni kkontestata jsegwi li, b’risposta għat-tħassib espress mill-atturi tas-suq fil-kuntest tal-konsultazzjoni li tirrigwarda b’mod partikolari l-verżjoni inizjali tal-impenn WCBA, il-Kummissjoni vverifikat li dan l-impenn ma jkollux effetti negattivi, inkluż fuq l-investimenti fil-fibra ottika jew fis-suq bl-imnut tal-offerti multiservizzi, u esponiet b’mod iddettaljat ir-raġunijiet li għalihom hija kienet tqis li dan ma kienx il-każ. Konsegwentement, il-Kummissjoni ma tistax tiġi kkritikata li eżaminat u mmotivat b’mod insuffiċjenti l-konklużjoni tagħha li l-konċentrazzjoni, flimkien mal-impenn WCBA, ma tipprovokax effetti negattivi fuq il-kompetituri attivi fis-suq tal-aċċess fiss għall-internet.
344
Fi kwalunkwe każ, ir-rikorrenti bl-ebda mod ma tispjega kif l-ispjegazzjonijiet esposti mill-Kummissjoni fil-premessi 1995 sa 2005 tad-deċiżjoni kkontestata ma humiex suffiċjentement motivati sabiex il-persuni kkonċernati jkunu jistgħu isiru jafu l-ġustifikazzjonijiet tal-miżura meħuda u il-Qorti Ġenerali tkun tista’ teżerċita l-istħarriġ tagħha.
345
Fit-tieni lok, fir-rigward tal-allegazzjoni tar-rikorrenti li l-użu tal-espressjoni “prima facie”, fit-titolu preċedenti għall-analiżi dwar l-assenza ta’ problemi ta’ kompetizzjoni li jirriżultaw mill-implimentazzjoni tal-impenn WCBA juri n-natura sommarja tal-imsemmija analiżi, imwettqa mill-Kummissjoni fid-deċiżjoni kkontestata, għandu jiġi kkonstatat li din il-parti tad-deċiżjoni kkontestata, minkejja li t-titolu tagħha jirreferi għal analiżi “prima facie”, tinkludi eżami komplet tal-oġġezzjonijiet kollha fformulati mill-atturi tas-suq waqt il-konsultazzjoni dwar l-impenji inizjalment ippreżentati minn Vodafone (ara, b’mod iktar partikolari, il-premessi 1995 sa 2005). Konsegwentement, l-eżami mwettaq mill-Kummissjoni fuq l-effetti potenzjalment negattivi tal-impenn WCBA fuq il-kompetituri ma jistax jiġi kkwalifikat bħala superfiċjali, li huwa biżżejjed sabiex dan l-argument tar-rikorrenti jiġi miċħud.
346
Fi kwalunkwe każ, bħalma ssostni l-Kummissjoni fil-kuntest ta’ din il-proċedura, l-użu tal-espressjoni “prima facie” fit-titolu ta’ dan l-eżami jirriżulta minn applikazzjoni tal-punt 104 tal-Avviż dwar ir-Rimedji, li jipprovdi li “[f]il-valutazzjoni dwar jekk ix-xerrej propost hux qed jhedded li joħloq problemi tal-kompetizzjoni, il-Kummissjoni se twettaq valutazzjoni prima facie fid-dawl tal-informazzjoni disponibbli għall-Kummissjoni fil-proċess tal-approvazzjoni tax-xerrej”. Għalkemm huwa minnu li dan il-punt jikkonċerna l-approvazzjoni tax-xerrej u tal-kuntratt ta’ bejgħ u ta’ xiri fil-kuntest ta’ impenn ta’ trasferiment, għandu jiġi kkonstatat, minn naħa, li mill-punt 129 ta’ din il-komunikazzjoni jsegwi li diversi prinċipji li jikkonċernaw l-eżekuzzjoni tal-impenji ta’ trasferiment jistgħu japplikaw ukoll għal tipi oħra ta’ impenji u, min-naħa l-oħra, li l-eżami tar-riskji għall-kompetizzjoni li jistgħu jirriżultaw mill-approvazzjoni tal-impriża benefiċjarja ta’ impenn li jipprevedi aċċess għal network isegwi loġika simili għal dik li tippermetti li jiġi ddeterminat jekk ix-xerrej propost fil-kuntest ta’ impenn ta’ trasferiment jistax joħloq problemi ta’ kompetizzjoni, bil-konsegwenza li l-Kummissjoni tista’ twettaq analiżi simili ta’ dawn ir-riskji jew ta’ dan ir-riskju f’dawn iż-żewġ sitwazzjonijiet.
347
Mill-kunsiderazzjonijiet preċedenti jirriżulta li r-rikorrenti ma turix li l-eżami mwettaq mill-Kummissjoni, fid-deċiżjoni kkontestata, tal-effetti tal-konċentrazzjoni flimkien mal-impenn WCBA fuq il-kompetituri attivi fis-suq tal-aċċess fiss għall-internet kien insuffiċjenti, jew insuffiċjentement motivat, bil-konsegwenza li dan l-ilment għandu jiġi miċħud.
b) Fuq in‑natura manifestament żbaljata tal‑evalwazzjoni “prima facie” tal‑effetti tal‑impenn WCBA fuq il‑kompetizzjoni
[omissis]
358
F’dak li jikkonċerna l-fondatezza tal-argumenti l-oħra invokati mir-rikorrenti, għandu jiġi rrilevat li l-Kummissjoni għandha, waqt l-eżami tagħha tal-konċentrazzjoni matul il-fażi II, turi, bi probabbiltà suffiċjenti, li din il-konċentrazzjoni, kif emendata mill-impenji proposti mill-partijiet fil-konċentrazzjoni, ma hijiex ser tostakola b’mod sinjifikattiv kompetizzjoni effettiva fis-suq intern jew f’parti sostanzjali minnu (ara s-sentenza tat‑23 ta’ Mejju 2019, KPN vs Il‑Kummissjoni, T‑370/17, EU:T:2019:354, punt 110 u l-ġurisprudenza ċċitata).
359
Bħall-evalwazzjoni tal-effetti ta’ konċentrazzjoni, il-kwistjoni dwar jekk impenn joħloqx problemi ta’ kompetizzjoni hija evalwazzjoni ta’ probabbiltajiet u mhux obbligu tal-Kummissjoni li turi mingħajr dubji raġonevoli li l-impenn inkwistjoni ma jqajjimx problemi ta’ kompetizzjoni (ara, b’analoġija, is-sentenza tal‑11 ta’ Diċembru 2013, Cisco Systems u Messagenet vs Il‑Kummissjoni, T‑79/12, EU:T:2013:635, punt 47).
360
Barra minn hekk, il-partijiet li jagħmlu notifika ma humiex obbligati li jillimitaw ruħhom li jipproponu impenji intiżi strettament sabiex tiġi stabbilita mill-ġdid is-sitwazzjoni ta’ kompetizzjoni preċedenti għall-konċentrazzjoni, sabiex il-Kummissjoni tkun tista’ tiddikjara din il-konċentrazzjoni kompatibbli mas-suq intern (ara, f’dan is-sens, is-sentenza tat‑23 ta’ Frar 2006, Cementbouw Handel & Industrie vs Il‑Kummissjoni, T‑282/02, EU:T:2006:64, punt 308).
361
F’dan il-każ, f’dak li jirrigwarda, fl-ewwel lok, l-allegazzjoni tar-rikorrenti li l-impenn WCBA jippreġudika s-suq u jsaħħaħ l-istruttura oligopolistika tiegħu billi jagħti aċċess għal kundizzjonijiet privileġġati lil Telefónica, għandu jiġi rrilevat li, fid-deċiżjoni kkontestata, il-Kummissjoni spjegat li dan ir-rimedju jsaħħaħ lil dan l-operatur, iżda li dan ma jagħtix lok għal problemi ta’ kompetizzjoni, peress li Telefónica ma kinitx kompetitriċi b’saħħitha fis-swieq tal-aċċess fiss għall-internet u tal-offerti offruti bħala pakkett 2P, peress li għandha sehem limitat mis-suq ta’ 5–6 %, u li r-rata ta’ tkabbir tagħha kienet fin-negattiv. Il-Kummissjoni żiedet li, għalkemm l-impenn WCBA joffri kundizzjonijiet kummerċjali iktar attraenti minn dawk offruti minn Deutsche Telekom, dan ma jkollux bħala effett li jżid il-kompetittività ta’ Telefónica b’mod li joħloq, fih innifsu, problema ta’ kompetizzjoni (ara l-premessi 1993 u 1994 tad-deċiżjoni kkontestata).
362
Issa, sabiex turi l-kuntrarju, ir-rikorrenti sempliċement issostni argumenti vagi u ġenerali, li ma jippermettux li jiġu kkontestati dawn il-punti mressqa mill-Kummissjoni.
363
Għalhekk, għalkemm ir-rikorrenti ssostni li Telefónica kienet operatur tal-kejbil kbir pan-Ewropew vertikalment integrat, hija ma tikkontestax is-sehem limitat tas-suq u r-rata ta’ tkabbir negattiv ta’ dan l-operatur fis-swieq rilevanti, jiġifieri s-swieq tal-aċċess fiss għall-internet u tal-offerti offruti bħala pakkett 2P, kif ikkonstatati mill-Kummissjoni fid-deċiżjoni kkontestata, jiġifieri l-punti li ppermettewlha tikkonkludi li Telefónica ma kinitx kompetitur b’saħħtu f’dawn is-swieq u li t-tisħiħ ta’ dan l-operatur, ikkawżat mill-impenn WCBA, ma jipprovokax fih innifsu problemi ta’ kompetizzjoni.
364
Barra minn hekk, għandu jiġi kkonstatat li r-rikorrenti ma turix li, taħt l-effett tal-impenn WCBA, il-pożizzjoni ta’ Telefónica fis-swieq rilevanti tinbidel b’mod li dan ir-rimedju, fil-futur relattivament qrib, ikun jista’ jwassal, fih innifsu, għal problemi ta’ kompetizzjoni għad-detriment tal-kompetituri ta’ daqs żgħir u medju.
365
Konsegwentement, ir-rikorrenti ma turix li l-Kummissjoni wettqet żball manifest ta’ evalwazzjoni meta kkunsidrat li l-impenn WCBA ma kellux bħala effett, fih innifsu, li joħloq problemi ta’ kompetizzjoni.
[omissis]
Għal dawn il-motivi,
IL-QORTI ĠENERALI (Is-Seba’ Awla Estiża)
taqta’ u tiddeċiedi:
1)
Ir-rikors huwa miċħud.
2)
NetCologne Gesellschaft für Telekommunikation mbH hija kkundannata għall-ispejjeż.
van der Woude
da Silva Passos
Reine
Truchot
Sampol Pucurull
Mogħtija f’qorti bil-miftuħ fil-Lussemburgu, fit‑13 ta’ Novembru 2024.
Firem
(
*1
)	Lingwa tal-kawża: il-Ġermaniż.
(
1
)	Qed jiġu riprodotti biss il-punti ta’ din is-sentenza li l-Qorti Ġenerali tqis li l-pubblikazzjoni tagħhom hija utli.